Li Malta se tkun fit-tmun tal-Kunsill tal-Unjoni Ewropea għall-ewwel sitt xhur tal-2017 mhijiex aħbar ġdida. Imma fil-verità xi tfisser? Dwar dan tkellimna mad-Deputat Rappreżentant Permanenti ta' Malta fl-Unjoni Ewropea, Neil Kerr. Il-Kunsill tal-Unjoni Ewropea huwa wieħed mill-istituzzjonijiet ewlenin Ewropej, li xogħlu jikkumplimenta oħrajn bħall-Parlament Ewropew (fejn ikun hemm l-MEPs), u l-Kummissjoni Ewropea (ta' Juncker – fejn hemm Karmenu Vella). Il-Presidenza tal-Kunsill tibdel l-idejn kull sitt xhur. Bħalissa qed jingħalaq it-terminu ta' sitt xhur presidenza Slovakka, u se jibda dak ta' Malta. F'termini sempliċi, Kerr spjegalna l-livelli differenti li fuqhom jiltaqa' l-Kunsill tal-Unjoni Ewropea. "Il-Kunsill jiltaqa' fuq tliet livelli differenti – livell tekniku, ta' ambaxxaturi, u fuq livell ta' Ministri. Allura hemmhekk, meta nippresedu f'dawk is-sitt xhur se nkunu qed nippresedu f'kull waħda minn dawn il-laqgħat – kemm tekniċi, kemm t'ambaxxaturi, u kemm ta' Ministri." Biex nieħdu eżempju: il-Kummissjoni Ewropea proponiet li sa nofs is-sena ddieħla t-tariffi tar-roaming jitneħħew għalkollox. Hawn beda proċess parallel fil-Kunsill u l-Parlament Ewropew. Fil-Kunsill l-ewwel isiru laqgħat tekniċi dwar il-kwistjoni. Ladarba jkun hemm qbil fuq dan il-livell, jgħaddi għal-livell tekniku-politiku tal-ambaxxaturi, biex fl-aħħar jiltaqgħu il-Ministri tal-pajjiżi rispettivi, li bix-xogħol imwitti jaċċertaw li kollox ikun f'postu biex il-leġislazzjoni Ewropea tkun tista' titmexxa 'l quddiem. Dawn il-laqgħat se jkunu qed jitmexxew kollha minn rappreżentanti Maltin. Fl-istess waqt dan il-proċess jimxi id f'id ma' dak li jkun għaddej fil-Parlament Ewropew, li minn naħa tiegħu iqabbad rapporteur u numru ta' shadows. Tul il-proċess dawn jinnegozjaw mar-rappreżentanti tal-Kunsill tal-Unjoni Ewropea fuq il-proposti individwali, sabiex jintlaħaq qbil fuqhom. Imbagħad il-Kunsill tal-Unjoni Ewropea u l-Parlament Ewropew jitilqu bil-proċessi tagħhom, sakemm fl-aħħar jaslu fi qbil. Fil-fatt iż-żewġ entitajiet huma ko-leġislaturi, u jrid jintlaħaq hemm ftehim bejniethom biex il-liġijiet Ewropej jidħlu fis-seħħ. Però dwar xiex ikunu dawn id-diskussjonijiet fil-Kunsill tal-Unjoni Ewropea? "Il-Kunsill jiltaqa' fi gruppi jew formazzjonijiet differenti. Issa minn dawn il-formazzjonijiet hemm għaxra li jiddiskutu affarijiet relatati across the board – dak kollu li għandu x'jaqsam mal-edukazzjoni, mal-ambjent, mal-agrikoltura, telekomunikazzjoni, finanzi, ġustizzja, immigrazzjoni . Teknikament tista' tgħid dak kollu li għandu x'jaqsam ma' policies li jaffettwaw il-ħajja ta' kuljum taċ-ċittadini u n-negozji tagħna." Għal dawn is-sitt xhur, dawn il-laqgħat kollha se jkunu ppreseduti minn rappreżentanti ta' pajjiżna. Kif deskritt fis-sit tal-istess Kunsill, "il-Presidenza hija responsabbli li jsir progress fil-ħidma tal-Kunsill dwar il-leġislazzjoni tal-Unjoni Ewropea, waqt li tiżgura l-kontinwità tal-aġenda tal-UE, l-ordni fil-proċessi leġislattivi u l-kooperazzjoni bejn l-istati membri. Sabiex tagħmel dan, il-Presidenza għandha taġixxi bħala intermedjarju onest u newtrali." It-total ta' laqgħat tal-Kunsill tal-Unjoni Ewropea f'dawn is-sitt xhur se jaqbżu sew l-1,000, b'uħud isostnu li saħansitra joqorbu lejn l-2,000. Numru li se jvarja skont l-andament tax-xogħol. Bosta minn dawn il-laqgħat – iktar minn 1,000 – se jsiru fi Brussell, filwaqt li mijiet oħra se jsiru proprju f'pajjiżna, inkluż diversi laqgħat ministerjali. It-tmexxija tal-laqgħat kollha tibqa' f'idejn ir-rappreżentanti Maltin. "Bażikament aħna se nkunu qed immexxu dan il-proċess. Qisek għandek karozza fejn l-isteering qiegħed f'idejna, però ovvjament il-karozza irridu nwassluha skont id-direzzjoni u l-preferenzi wkoll tal-passiġġieri l-oħra fil-karozza." Għaldaqstant, tenna Kerr, xogħol il-Presidenza Maltija huwa li tisma', tevalwa l-proposti, tkun attenta u konxja tat-tħassib partikolari tal-pajjiżi invidwali, biex fl-aħħar nett toħroġ b'kompromess. "Kif ikollna kompromess aċċettabbli għas-27 l-oħra madwar il-mejda, il-Kunsill jagħtina mandat biex ninnegozjaw mal-Parlament abbażi tiegħu biex tidħol fis-seħħ il-leġislazzjoni." Bejn wieħed u ieħor, spjegalna Kerr, proċess leġislattiv jieħu madwar 18-il xahar minn mindu l-Kummissjoni Ewropea tagħmel il-proposta tagħha. Uħud minn dawn il-proċessi qed joqorbu lejn it-tmiem tagħhom, u mistennija jaraw l-implimentazzjoni tagħhom proprju tul il-Presidenza Maltija, fosthom l-imsemmija tneħħija ta' tariffi tar-roaming u l-aċċess pubbliku ta' wifi fl-Ewropa.